Coronaskyggen forsvandt fra Olga Lozinas butik i starten af 2022, og tingene begyndte endelig at se lysere ud. Men det var kun indtil Ruslands invasion af Ukraine begyndte, og nye bekymringer startede på vegne af hendes familie og hjemland. -	Lige så snart det begynder at være, som jeg ønsker, kommer der pludselig en krig og krise i mit land, siger Olga Lozina. - Det er så meningsløst Situationen er så usikker i Ukraine i øjeblikket, at det er svært at sige noget om det næste, der skal ske. Indtil videre fortæller Olga Lozina, at butikkerne er løbet tør for mad på hylderne – det hele er forsvundet på 12 timer. -	Det er så meningsløst med en krig, siger hun. -	Det er frie folk og et demokratisk land, og de bliver angrebet – sådan bør det ikke være, og jeg synes, at det skal stoppes. Søstre er i Ukraine Torsdag morgen tikkede der en besked ind fra Olga Lozinas lillesøster – landet var i krig. -	Jeg er i chok, og jeg kan ikke forstå det, siger hun. -	Jeg troede aldrig på, at de tog det så langt, men pludselig er det sket. Jeg har det ikke godt, og jeg er bekymret for min familie. Både lille- og storesøsteren bor i Odessa i Ukraine, som ligger i den sydvestlige del af landet. -	Min lillesøster er på vej til sine svigerforældre midt i Ukraine, men hun er bange, og hun græder, fortæller Olga Lozina. Søsteren fortæller også, at det er svært at komme frem, fordi alle de store veje er fyldt med militærbiler, og det regner med bomber i landet. Sønnen skulle på ferie i Odessa Lige nu mister mange familier i Ukraine sine fædre, brødre og bedstefædre, fordi de er blevet indkaldt til at beskytte landet. Det var meningen, at Olga Lozinas søn skulle have været på vinterferie ved lillesøsteren, men en positiv coronatest stoppede rejsen, inden den begyndte. -	I går krammede jeg ham bare og sagde, at det er dejligt, at han er herhjemme, og det er dejligt, at vi er sammen lige nu, fortæller hun. Ville gerne hjælpe Tusindvis af ukrainere flygter konstant fra landet til de nærmeste grænseovergange i frygt for krigen. Olga Lozina føler sig magtesløs, fordi hun ikke kan være der og hjælpe sin familie. -	Hvordan kan jeg beskytte dem, hvordan kan jeg hjælpe dem, siger hun. -	Jeg er virkelig ked af det og i chok, og jeg græder, fordi det betyder så meget. Det er mit land. Hun håber på, at familien i første omgang kan komme ud af landet og vende tilbage, når der er mere ro på. Men et andet scenarie ville være endnu bedre. -	Kom hjem til mig, og sammen venter vi på, at der igen bliver stille og roligt, så de kan tage hjem.
Ukrainske Olga Lozina er i chok over krigen i hjemlandet - og meget bekymret for sin families ve og vel.